作者:柳宗元
標題:唐鐃歌鼓吹曲十二篇：李靖滅吐谷渾西海上為吐谷渾第十
內容:吐谷渾盛強，背西海以誇。歲侵擾我疆，退匿險且遐。帝謂神武師，往徵靖皇家。烈烈旆其旗，熊虎雜龍蛇。王旅千萬人，銜枚默無嘩。束刃逾山徼，張翼縱漠沙。一舉刈羶腥，屍骸積如麻。除惡務本根，況敢遺萌芽。洋洋西海水，威命窮天涯。系虜來王都，犒樂窮休嘉。登高望還師，竟野如春華。行者靡不歸，親戚讙要遮。凱旋獻清廟，萬國思無邪。